Document ID: /roh_data/filtered/fineweb-2-filterrobots_roh.jsonl.gz/13475

Entschatta dals cuntegns
Entschatta dal navigatur
Fin dal navigatur
La regenza svizra (executiva) consista da set commembras e commembers dal Cussegl federal.
Il president da la Confederaziun è elegì per in onn e vala durant quest temp sco primus inter pares, q.v.d. sco emprim tranter persunas da medema posiziun.
El maina las sesidas dal Cussegl federal e surpiglia obligaziuns spezialas da represchentaziun. L'onn 2014 è signur Didier Burkhalter titular da quest uffizi.
Curs da la vita da cusseglier federal Didier Burkhalter
Didier Burkhalter è naschì als 17 d’avrigl 1960 ed ha passentà sia uffanza ad Auvernier al Lai da Neuchatel. A l’Universitad da Neuchatel ha el studegià scienza d’economia ed ha terminà il studi cun il licenziat. Suenter ha el lavurà en differentas funcziuns en l’universitad ed en l’economia privata. El è maridà ed ha trais uffants.
Dapi 1985 è el commember da la Partida liberaldemocratica svizra PLD, oz PLD.Ils liberals. El è stà il secretari da la partida liberaldemocratica dal chantun Neuchatel ed il secretari da partida da la Svizra romanda en il secretariat general da la PLD Svizra en uffizi cumplain. Dal 1991 è el vegnì elegì en la regenza da citad da Neuchatel, nua ch’el è restà fin 2005 e ch’el ha presidià trais giadas (1994/1995, 1998/1999, 2001/2002).
En il decurs da sia carriera politica è Didier Burkhalter stà commember dal parlament a nivel communal (Hauterive NE), a nivel chantunal (Cussegl grond NE) ed a nivel federal.
Dal 2003 è el vegnì elegì en il Cussegl naziunal e dal 2007 en il Cussegl dals chantuns. Durant il temp sco parlamentari federal era el commember da differentas cumissiuns e fascheva part da la delegaziun svizra a l’Assamblea parlamentara da l’Organisaziun per la segirezza e la collavuraziun en l’Europa (OSCE).
Als 16 da settember 2009 ha l’Assamblea federala elegì Didier Burkhalter en il Cussegl federal. Durant l’onn 2010 e 2011 ha el presidià il Departament federal da l’intern DFI. Dapi il 1. da schaner 2012 maina el il Departament federal d’affars exteriurs DFAE.
Ils 4 da december 2013 ha l'Assamblea federala elegì Didier Burkhalter sco president da la Confederaziun per l'onn 2014.
Fin dals cuntegns